b"\n_START_ARTICLE_\nPoza (heraldika)\n_START_PARAGRAPH_\nPoza heraldikoje\xc2\xa0\xe2\x80\x93 tipin\xc4\x97 realaus ar mitinio gyv\xc5\xabno, naudojamo kaip mobilioji fig\xc5\xabra skyde, skydininkas ar \xc5\xa1almo papuo\xc5\xa1alas, poza. Heraldin\xc4\x97s pozos paprastai yra konkre\xc4\x8diai apibr\xc4\x97\xc5\xbetos ir turi blazonavimui skirtus standartinius pavadinimus._NEWLINE_Pozos s\xc4\x85voka naudojant ir apra\xc5\xa1ant augal\xc5\xb3 bei daikt\xc5\xb3 orientacij\xc4\x85 herbo skyde._NEWLINE_Daugelis poz\xc5\xb3 skirtos tik pl\xc4\x97\xc5\xa1riesiems \xc5\xbev\xc4\x97rims (pvz., da\xc5\xbeniausiam heraldiniam gyv\xc5\xabnui li\xc5\xabtui). Kai kurios pozos naudojamos tik romiems gyv\xc5\xabnams (pvz., eln\xc4\x97ms). Atskira grup\xc4\x97 poz\xc5\xb3 yra pauk\xc5\xa1\xc4\x8di\xc5\xb3 pozos (pvz., da\xc5\xbeniausio heraldinio pauk\xc5\xa1\xc4\x8dio erelio). Poza naiant 'plaukiantis' skirta \xc5\xbeuvims ar tokiems vandens pauk\xc5\xa1\xc4\x8diams kaip gulb\xc4\x97s, \xc5\xbe\xc4\x85sys ar antys. Poza segreant skirta tik tokioms mitin\xc4\x97ms b\xc5\xabtyb\xc4\x97ms, kurios yra keturkoj\xc4\x97s ir turi sparnus (grifonai ir drakonai), atitinka rampant '\xc5\xa1\xc4\x97lstantis' (paprasti keturkojai)._NEWLINE_Pozos s\xc4\x85voka naudojant ir kalbant apie krypt\xc4\xaf, \xc4\xaf kuri\xc4\x85 atsisuk\xc4\x99s gyv\xc5\xabnas. Da\xc5\xbeniausiai gyv\xc5\xabnai vaizduojami profiliu, o \xc5\xbemon\xc4\x97s da\xc5\xbeniausiai vaizduojami anfas.\n_START_SECTION_\n\xc5\xbdv\xc4\x97ri\xc5\xb3 pozos\n_START_PARAGRAPH_\nApra\xc5\xa1ant gyv\xc5\xabnus paprastai nurodomos ne tik \xc5\xbeemiau pateiktos pozos, bet ir ginkluotumas (skirtingos spalvos dantys, nagai, lie\xc5\xbeuvis, ragai ir pan.), uodegos forma (pvz., dvi\xc5\xa1aka) ar pad\xc4\x97tis, raguotumas, lie\xc5\xbeuvuotumas bei kanopotumas (ar turi skirtingos spalvos ragus, lie\xc5\xbeuv\xc4\xaf ar kanopas). Li\xc5\xabtas gali b\xc5\xabti bailus' (angl. coward)\xc2\xa0\xe2\x80\x93 jo uodega pabrukta tarp u\xc5\xbepakalini\xc5\xb3 koj\xc5\xb3\n_START_SECTION_\nRampant '\xc5\xa1\xc4\x97lstantis'\n_START_PARAGRAPH_\n\xc5\xa0\xc4\x97lstantis \xc5\xbev\xc4\x97ris (sen.pranc. rampant '\xc5\xa1\xc4\x97lstantis; stovintis piestu') pie\xc5\xa1iamas profiliu, stovintis ant u\xc5\xbepakalini\xc5\xb3 koj\xc5\xb3, pak\xc4\x97l\xc4\x99s priekines kojas (letenas). U\xc5\xbepakalini\xc5\xb3 koj\xc5\xb3 pad\xc4\x97tis priklauso nuo vietin\xc4\x97s tradicijos. Li\xc5\xabtas gali stov\xc4\x97ti ant abiej\xc5\xb3 pra\xc5\xbeergt\xc5\xb3 u\xc5\xbepakalini\xc5\xb3 koj\xc5\xb3 arba tik ant vienos, o kita irgi gali smogti. Senoviniuose herb\xc5\xb3 su li\xc5\xabtais apra\xc5\xa1uose epitet\xc4\x85 rampant da\xc5\xbenai praleisdavo, kadangi \xc5\xa1i poza da\xc5\xbeniausia pl\xc4\x97\xc5\xa1ri\xc5\xb3j\xc5\xb3 \xc5\xbev\xc4\x97ri\xc5\xb3 poza herbuose._NEWLINE_\xc5\xa0i poza yra labai da\xc5\xbena skydinink\xc5\xb3 poza. Tik jie paprastai ne atakuoja priekin\xc4\x97mis kojomis (letenomis), o prilaiko skyd\xc4\x85.\n_START_SECTION_\nSegreant 'siaut\xc4\x97jantis'\n_START_PARAGRAPH_\n\xc4\xae \xc5\xa1\xc4\x97lstan\xc4\x8di\xc4\x85 poz\xc4\x85 pana\xc5\xa1i vadinamoji siaut\xc4\x97janti poza (segreant), kuria apib\xc5\xabdinama analogi\xc5\xa1ka poza mitini\xc5\xb3 b\xc5\xabtybi\xc5\xb3, kurios turi sparnus (grifonai, drakonai, mantikoros ir kt.), bet n\xc4\x97ra pauk\xc5\xa1\xc4\x8diai.\n_START_SECTION_\nPassant 'einantis'\n_START_PARAGRAPH_\nEinantis \xc5\xbev\xc4\x97ris (sen.pranc. passant 'einantis, \xc5\xbeingsniuojantis') eina \xc4\xaf kair\xc4\x99 pus\xc4\x99 \xc5\xbei\xc5\xabrin\xc4\x8dio \xc4\xaf herb\xc4\x85 at\xc5\xbevilgiu, jo de\xc5\xa1in\xc4\x97 koj\xc4\x85/letena pakelta, kitomis kojomis remiasi \xc4\xaf \xc5\xbeem\xc4\x99. Vadinamasis \xe2\x80\x9eAnglijos li\xc5\xabtas\xe2\x80\x9c apra\xc5\xa1omas kaip lion passant guardant Or ('auksinis einantis saugantis li\xc5\xabtas'). Pranc\xc5\xabzi\xc5\xa1kojoje heraldikos tradicijoje einant\xc4\xaf li\xc5\xabt\xc4\x85 ilgai vadino leopard.\n_START_SECTION_\nTrippant '\xc5\xbeingsniuojantis'\n_START_PARAGRAPH_\n\xc5\xbdingsniuojan\xc4\x8diais vadinami elniai ir pana\xc5\xa1\xc5\xabs med\xc5\xbeiojami kanopiniai. \xc5\xa0i poza analogi\xc5\xa1ka passant 'einantis'\n_START_SECTION_\nStatant 'stovintis'\n_START_PARAGRAPH_\nStovintis \xc5\xbev\xc4\x97ris (sen.pranc. statant 'stovintis') stovi profiliu, visomis keturiomis kojomis remdamasis \xc4\xaf \xc5\xbeem\xc4\x99. Priekin\xc4\x97s kojos da\xc5\xbeniausiai b\xc5\xabna kartu. \xc5\xa0i poza da\xc5\xbeniau pasitaiko \xc5\xa1alm\xc5\xb3 papuo\xc5\xa1aluose, nei skyd\xc5\xb3 fig\xc5\xabrose._NEWLINE_Apib\xc5\xabdinimas stovintis sta\xc4\x8dias (statant erect) gali reik\xc5\xa1ti lok\xc4\xaf, stovint\xc4\xaf ant u\xc5\xbepakalini\xc5\xb3 koj\xc5\xb3 (bet ne\xc5\xa1\xc4\x97lstant\xc4\xaf).\n_START_SECTION_\nSejant 'tupintis'\n_START_PARAGRAPH_\nTupintis \xc5\xbev\xc4\x97ris (vid.pranc. sejant; sejeant 's\xc4\x97dintis; tupintis') tupi, priekin\xc4\x97mis kojomis remdamasis \xc4\xaf \xc5\xbeem\xc4\x99._NEWLINE_Kitas tup\xc4\x97jimo pozos variantas yra 'sta\xc4\x8diai tupintis' sejant erect\xc2\xa0\xe2\x80\x93 toks \xc5\xbev\xc4\x97ris tupi ant u\xc5\xbepakalini\xc5\xb3 koj\xc5\xb3, o k\xc5\xabnas yra sta\xc4\x8dias, priekin\xc4\x97s kojos pakeltos \xc4\xaf or\xc4\x85, kaip pozoje \xc5\xa1\xc4\x97lstantis. Toki\xc4\x85 poz\xc4\x85 kartais vadina tupintis \xc5\xa1\xc4\x97lstantis (sejant-rampant).\n_START_SECTION_\nCouchant 'gulintis'\n_START_PARAGRAPH_\nGulintis \xc5\xbev\xc4\x97ris (sen.pranc. couchant 'gulintis')\xc2\xa0\xe2\x80\x93 guli, bet galva pakelta, paprastai \xc5\xbei\xc5\xabri \xc4\xaf priek\xc4\xaf.\n_START_SECTION_\nLodged 'gulintis'\n_START_PARAGRAPH_\nTerminas angl. lodged 'gulintis' naudojamas apra\xc5\xa1yti gulintiems romiems (\xc5\xbeol\xc4\x97d\xc5\xbeiams) gyv\xc5\xabnams.\n_START_SECTION_\nDormant 'miegantis'\n_START_PARAGRAPH_\nMiegantis \xc5\xbev\xc4\x97ris (sen.pranc. dormant 'miegantis')\xc2\xa0\xe2\x80\x93 guli ant pilvo, galva pad\xc4\x97ta ant \xc5\xbeem\xc4\x97s (ant priekini\xc5\xb3 koj\xc5\xb3), akys u\xc5\xbemerktos.\n_START_SECTION_\nCourant 'b\xc4\x97gantis'\n_START_PARAGRAPH_\nB\xc4\x97gantis gyv\xc5\xabnas (pranc. courant 'b\xc4\x97gantis', i\xc5\xa1 courir 'b\xc4\x97gti')\xc2\xa0\xe2\x80\x93 vaizduojamas b\xc4\x97gantis, kai visos keturios kojos nesiekia \xc5\xbeem\xc4\x97s, skryd\xc5\xbeio stadijoje.\n_START_SECTION_\nSalient '\xc5\xa1okantis'\n_START_PARAGRAPH_\n\xc5\xa0okantis \xc5\xbev\xc4\x97ris (lot. salient, i\xc5\xa1 lot. sali\xc4\x93ns '\xc5\xa1okantis')\xc2\xa0\xe2\x80\x93 u\xc5\xbepakalin\xc4\x97s kojos greta, jomis atsispiria \xc4\xaf \xc5\xbeem\xc4\x99, o abi priekin\xc4\x97s kojos ore. Li\xc5\xabtui \xc5\xa1i poza reta, bet gana da\xc5\xbenai pasitaiko kituose heraldiniuose gyv\xc5\xabnuose. Apib\xc5\xabdinant elnius ir pana\xc5\xa1ius romius (\xc5\xbeol\xc4\x97d\xc5\xbeius) gyv\xc5\xabnus, vartoja ir termin\xc4\x85 angl. springing 'liuoksintis'.\n_START_SECTION_\nCadent 'krentantis'\n_START_PARAGRAPH_\nKrentantis gyv\xc5\xabnas (lot. cadent, i\xc5\xa1 lot. cad\xc4\x93ns 'krentantis')\xc2\xa0\xe2\x80\x93 gyv\xc5\xabnas nugara \xc4\xaf apa\xc4\x8di\xc4\x85, pilvu \xc4\xaf vir\xc5\xa1\xc5\xb3. \xc5\xa0is pavadinimas neretai naudojamas apra\xc5\xa1ant tokius skydininkus ar mobili\xc4\x85sias fig\xc5\xabras kaip banginiai, delfinai, \xc5\xbeuvys._NEWLINE_Heraldin\xc4\x97n de\xc5\xa1in\xc4\x97n atsisuk\xc4\x99 krentantys gyv\xc5\xabnai vadinami cadent dexter 'krenantys de\xc5\xa1in\xc4\x97n', atsisuk\xc4\x99 kair\xc4\x97n\xc2\xa0\xe2\x80\x93 cadent sinister 'krentantys kair\xc4\x97n'.\n_START_SECTION_\nDisplayed 'demonstruojantis'\n_START_PARAGRAPH_\n'Demonstruojantis' pauk\xc5\xa1tis (angl. displayed)\xc2\xa0\xe2\x80\x93 atsisuk\xc4\x99s kr\xc5\xabtine \xc4\xaf \xc5\xbei\xc5\xabrov\xc4\x85 (affront\xc3\xa9), o sparnai i\xc5\xa1skleisti \xc4\xaf \xc5\xa1onus ir atsukti apatine plok\xc5\xa1tuma \xc4\xaf \xc5\xbei\xc5\xabrov\xc4\x85. Galva paprastai pasukta \xc4\xaf heraldin\xc4\x99 de\xc5\xa1in\xc4\x99. \xc5\xa0i poza itin da\xc5\xbena vaizduojant erelius, bet ja vaizduojami ir kiti pauk\xc5\xa1\xc4\x8diai (pvz., skydininkas pauk\xc5\xa1tis sekretorius Sudano herbe). \xc5\xa0ia poza erelius vaizdavo dar prie\xc5\xa1 atsirandant heraldikai, Karolio Did\xc5\xbeiojo laikais.\n_START_SECTION_\nWings addorsed 'sparnai vir\xc5\xa1 nugaros'\n_START_PARAGRAPH_\nPauk\xc5\xa1\xc4\x8dio su sparnais vir\xc5\xa1 nugaros (angl. Wings addorsed) sparnai pakelti lyg jis ruo\xc5\xa1t\xc5\xb3si kilti auk\xc5\xa1tyn. Pauk\xc5\xa1tis paprastai stovi pasisuk\xc4\x99s \xc4\xaf heraldi\xc5\xa1kai de\xc5\xa1in\xc4\x99 pus\xc4\x99, tad matyti visas kairys sparnas ir tik kra\xc5\xa1tas de\xc5\xa1iniojo.\n_START_SECTION_\nRising 'kylantis'\n_START_PARAGRAPH_\nKylantis (angl. rising; rousant) pauk\xc5\xa1tis \xc5\xbei\xc5\xabri \xc4\xaf de\xc5\xa1in\xc4\x99, galva i\xc5\xa1tiesta auk\xc5\xa1tyn, sparnai pakelti, lyg pauk\xc5\xa1tis tuoj suplasnos ir kils auk\xc5\xa1tyn. Kylan\xc4\x8dio pauk\xc5\xa1\xc4\x8dio sparnai gali b\xc5\xabti demonstruojami ar vir\xc5\xa1 nugaros, pakelti ar nuleisti.\n_START_SECTION_\nVolant 'skrendantis'\n_START_PARAGRAPH_\nSkrendantis pauk\xc5\xa1tis (angl. volant) skrenda \xc4\xaf heraldin\xc4\x99 de\xc5\xa1in\xc4\x99 plasnodamas sparnais.\n_START_SECTION_\nTrussed 'tupintis'\n_START_PARAGRAPH_\nTupintis pauk\xc5\xa1tis (trussed) tupi suglaustais sparnais.\n_START_SECTION_\nVigilant 'budintis'\n_START_PARAGRAPH_\nBudintis (Vigilant) b\xc5\xabna gandras, gerv\xc4\x97 ar pana\xc5\xa1us ilgakojis pauk\xc5\xa1tis, kuris stovi ant vienos kojos, o antroji sulenkta.\n_START_SECTION_\nIn her piety 'besiaukojantis'\n_START_PARAGRAPH_\nPoza, kuria vaizduojamas tik pelikanas. Sparnai pakelti ir suglausti vir\xc5\xa1 nugaros, galva palenkta, kad snapo galiuku pasiekt\xc5\xb3 kr\xc5\xabtin\xc4\x99. Taip vaizduojamas pauk\xc5\xa1tis, kuris krauju i\xc5\xa1 savo kr\xc5\xabtin\xc4\x97s maitina savo jauniklius. \xc5\xa0is simbolis b\xc5\xabdingas krik\xc5\xa1\xc4\x8dionybei, i\xc5\xa1 kurios per\xc4\x97jo \xc4\xaf heraldik\xc4\x85. Pelikanai kitokia poza heraldikoje labai reti. Kartais skiriama dar viena poza '\xc5\xbeeid\xc5\xbeiantis save' (angl. vulning herself)\xc2\xa0\xe2\x80\x93 vienas pelikanas snapu \xc5\xbeeid\xc5\xbeia savo kr\xc5\xabtin\xc4\x99.\n_START_SECTION_\nHauriant 'traukiamas'\n_START_PARAGRAPH_\n\xc5\xbduvies, delfino ar pana\xc5\xa1ios j\xc5\xabros b\xc5\xabtyb\xc4\x97s pad\xc4\x97tis, kai k\xc5\xabnas orientuotas vertikaliai galva \xc4\xaf vir\xc5\xa1\xc5\xb3, lyg gyv\xc5\xabn\xc4\x85 u\xc5\xbe galvos kelt\xc5\xb3 \xc4\xaf vir\xc5\xa1\xc5\xb3. Gyv\xc5\xabnas gali b\xc5\xabti ir i\xc5\xa1silenk\xc4\x99s S pavidalu, bet vis tiek vertikaliai orientuotas, nors \xc5\xa1i\xc4\x85 poz\xc4\x85 kartais vadina einantis (passant)._NEWLINE_angl. hauriant, haurient i\xc5\xa1 esamojo laiko dalyvio lot. haurient-, hauriens, i\xc5\xa1 veiksma\xc5\xbeod\xc5\xbeio lot. haurire 'traukti; nuvarv\xc4\x97ti, kaboti; ryti'.\n_START_SECTION_\nUrinant 'neriantis'\n_START_PARAGRAPH_\n\xc5\xbduvies, delfino ar pana\xc5\xa1ios j\xc5\xabros b\xc5\xabtyb\xc4\x97s pad\xc4\x97tis, kai k\xc5\xabnas orientuotas vertikaliai galva \xc4\xaf apa\xc4\x8di\xc4\x85, lyg gyv\xc5\xabn\xc4\x85 vertikaliai nert\xc5\xb3 gilyn._NEWLINE_angl. urinant i\xc5\xa1 i\xc5\xa1 esamojo laiko dalyvio lot. urinant-, urinans, i\xc5\xa1 veiksma\xc5\xbeod\xc5\xbeio lot. urinari 'nerti po vandeniu, nirti'\n_START_SECTION_\nPorin\xc4\x97s pozos\n_START_PARAGRAPH_\n\xc5\xa0iomis pozomis vaizduojami du gyv\xc5\xabnai ar kitokios b\xc5\xabtyb\xc4\x97s.\n_START_SECTION_\nCombatant 'besikaunantys'\n_START_PARAGRAPH_\nTai du gyv\xc5\xabnai atsisuk\xc4\x99 vienas \xc4\xaf kit\xc4\x85 ir stovintys \xc5\xa1\xc4\x97limo ar siaut\xc4\x97jimo (rampant ar segreant) pozose. \xc5\xa0is pavadinimas paprastai naudojamas apib\xc5\xabdinant pl\xc4\x97\xc5\xa1rius \xc5\xbev\xc4\x97ris ar mitines b\xc5\xabtybes, nors tokioje pozoje gali b\xc5\xabti pavaizduoti \xc4\xafvair\xc5\xabs gyv\xc5\xabnai.\n_START_SECTION_\nAddorsed 'nugaromis'\n_START_PARAGRAPH_\nStovintys nugaromis (addorsed ar endorsed) gyv\xc5\xabnai stovi greta atsuk\xc4\x99 vienas kitam nugar\xc4\x85 ir \xc5\xbei\xc5\xabrintys \xc4\xaf prie\xc5\xa1ingas puses. Apib\xc5\xabdinimas da\xc5\xbenai naudojamas apra\xc5\xa1ant \xc5\xbeuvis, gana da\xc5\xbenai\xc2\xa0\xe2\x80\x93 raktus (raktai pavaizduoti lygiagre\xc4\x8diai, o j\xc5\xb3 barzdel\xc4\x97s nukreiptos \xc4\xaf i\xc5\xa1or\xc4\x99).\n_START_SECTION_\nNowed 'mazgytas'\n_START_PARAGRAPH_\nPoza, kuria vaizduojami tokie gyv\xc5\xabnai bei mitin\xc4\x97s b\xc5\xabtyb\xc4\x97s kaip gyvat\xc4\x97s, ilgi ploni drakonai ir pan. Mazgytas gyv\xc5\xabnas paprastai susimezg\xc4\x99s a\xc5\xa1tuoniuke._NEWLINE_Mazgyta da\xc5\xbenai b\xc5\xabna li\xc5\xabtos ar drakono uodega._NEWLINE_angl. nowed i\xc5\xa1 b\xc5\xabtojo laiko dalyvio vid.pranc. nou\xc3\xa9, i\xc5\xa1 veiksma\xc5\xbeod\xc5\xbeio vid.pranc. nouer 'suri\xc5\xa1ti mazg\xc4\x85', i\xc5\xa1 lot. nodare bei lot. nodus 'mazgas'.\n_START_SECTION_\nIssuant 'augantis'\n_START_PARAGRAPH_\nMedis ar kitas augalas pavaizduotas augantis i\xc5\xa1 \xc5\xbeem\xc4\x97s, kalno vir\xc5\xa1\xc5\xabn\xc4\x97s ir pan. \xc5\xa0akn\xc5\xb3 nematyti.\n_START_SECTION_\nEradicated 'i\xc5\xa1rautas'\n_START_PARAGRAPH_\nMedis ar kitas augalas pavaizduotas su matomomis \xc5\xa1aknimis. \xc5\xbdem\xc4\x97s paprastai nematyti."